b'\n_START_ARTICLE_\nVelika nagrada Nem\xc4\x8dije 1938\n_START_SECTION_\nPred dirko\n_START_PARAGRAPH_\nSezona 1938 je bila prva pod novimi pravili, ki so dovoljevani 3,0L super kompresijske motorje oziroma 4,0L atmosferske motorje. Na dirkah so obi\xc4\x8dajno nastopali dirkalniki s prostorninami motorjev vse od 666 cm\xc2\xb3 do 4500 cm\xc2\xb3, toda le dirkalnika nem\xc5\xa1kih mo\xc5\xa1tev s super kompresijskim 3,0L dvanajst cilindri\xc4\x8dnim motorjem, Mercedes-Benz in Auto Union, sta imela realne mo\xc5\xbenosti za zmago, kljub zaradi mo\xc4\x8di motorja veliki porabi goriva in mo\xc4\x8dnem obrabljanju pnevmatik. Do enajste dirke za Veliko nagrado Nem\xc4\x8dije, se je Mercedes \xc5\xbee uveljavil kot dominantno mo\xc5\xa1tvo sezone. Auto Union, demoraliziran po smrtni nesre\xc4\x8di njihovega zvezdnika Bernda Rosemeyerja v poskusu postavitve kopenskega hitrostnega rekorda, pa je bil po mo\xc4\x8di drugo mo\xc5\xa1tvo, Maserati z novimi osem cilindri\xc4\x8dnimi 3,0L motorji ni mogel pose\xc4\x8di v zmago, novi dirkalniki mo\xc5\xa1tva Delahaye z motorji V12 pa so se izkazali za po\xc4\x8dasne, a zanesljive in prizanesljive do porabe goriva in obrabe pnevmatik. Auto Union je polagal ve\xc4\x8dino svojih upov v zvezdnika Tazia Nuvolarija, ki se je pred kratkim pridru\xc5\xbeil mo\xc5\xa1tvu, v katerem so dirkali \xc5\xa1e Hans Stuck, Hermann Paul M\xc3\xbcller in Rudolf Hasse, med tem ko so bili Rudolf Caracciola, Hermann Lang, Walter B\xc3\xa4umer, Manfred von Brauchitsch in Richard Seaman na dirko prijavljeni s strani Mercedesa. Za mo\xc5\xa1tvo Alfa Corse sta dirkala Giuseppe Farina in Clemente Biondetti, na dirko pa je bilo prijavljenih \xc5\xa1e ve\xc4\x8d dirka\xc4\x8dev manj\xc5\xa1ih in privatnik mo\xc5\xa1tev.\n_START_SECTION_\nKvalifikacije\n_START_PARAGRAPH_\nNa enem od prostih treningov je mo\xc5\xa1tvo Mercedesa, ki se je temeljito pripravljalo na dirko, testiralo tudi kako hitro se lahko vozi dirkalnik v primeru predrte pnevmatike. S tem namenom sta Caracciola in von Brauchitsch odpeljala zelo po\xc4\x8dasen krog, v katerem sta vozila eden ob drugem in se ob tem celo pogovarjala. Von Brauchitsch se je s \xc4\x8dasom 9.48,4 le na 2,2 sekunde pribli\xc5\xbeal Rosemeyerjevemu rekordu dirkali\xc5\xa1\xc4\x8da postavljenem \xc5\xa1e pod starimi pravili, kar je dokazovalo velik napredek dirkalnikov v le enem letu. Mercedesovi dirka\xc4\x8di so osvojili prva \xc5\xa1tiri \xc5\xa1tartna mesta, drugi je bil Lang, tretji v svojem prvem nastopu v tej sezoni Seaman, \xc4\x8detrti Caracciola, peti Nuvolari, nato pa so se do desetega \xc5\xa1tartnega mesta zvrstili \xc5\xa1e Hasse, M\xc3\xbcller, Stuck, Farina in Biondetti.\n_START_SECTION_\nDirka\n_START_PARAGRAPH_\nOb postavljanju dirka\xc4\x8dev na \xc5\xa1tartno vrsto je bil Nuvolari dele\xc5\xbeen najve\xc4\x8djih ovacij s strani \xc5\xa1tevilnih gledalcev, kajti \xc5\xa1e so se spominjali njegove neverjetne zmage na dirki leta 1935. \xc5\xa0tartni sistem lu\xc4\x8di je zatajil, tako da se na semaforju za rumeno ni pri\xc5\xbegala zelena lu\xc4\x8d, dirka\xc4\x8di pa so kar poljubno \xc5\xa1tartali. Povedel je Lang, sledila pa sta mu Nuvolari in Seaman, ki se je v ovinku S\xc3\xbcdkehre prebil na drugo mesto. V ovinku Karussel je bil Nuvolari \xc5\xbee \xc4\x8detrti, kajti prehitel ga je \xc5\xa1e Caracciola in poskrbel za trojno vodstvo Mercedes-Benza na za\xc4\x8detku dirke. V ovinku Br\xc3\xbcnnchen je Nuvolari zletel s steze in tr\xc4\x8dil v ogrado. Sicer je \xc5\xa1e posku\xc5\xa1al dirkati a ugotovil, da je dirkalnik preve\xc4\x8d po\xc5\xa1kodovan. Po prvem krogu je imel Mercedes-Benz tako kar \xc5\xa1tirikratno vodstvo, \xc5\xa1e vedno pa je vodil Lang. Toda v tretjem krogu je moral zaradi te\xc5\xbeave s sve\xc4\x8dkami na postanek v bokse, po katerem je padel na sedmo mesto. Von Brauchitsch je s tem prevzel vodstvo, sledila pa sta mu Seaman in Caracciola, ki se je slabo po\xc4\x8dutil._NEWLINE_NSKK Obergruppenf\xc3\xbchrer Krauss je pri Alfredu Neubauerju zahteval varnostni pregled vseh dirkalnikov Mercedes-Benza, ker naj bi na dirkalna o\xc4\x8dala Nuvolarija \xc5\xa1kropilo olje iz dirkalnikov Neubauerjevega mo\xc5\xa1tva. Neubauer je zahtevo zavrnil, ker bi uni\xc4\x8dila vse mo\xc5\xbenosti za zmago njegovega mo\xc5\xa1tva. Med tem je na dirki v prvih krogih pri\xc5\xa1lo do velikega \xc5\xa1tevila odstopov dirka\xc4\x8dev, odstopili so \xc5\xbee Berg, Comotti in de Graffenried, po treh krogih pa \xc5\xa1e Biondetti, Farina in Taruffi, tako da je mo\xc5\xa1tvo Alfa Romeo \xc5\xbee zaklju\xc4\x8dilo z dirko. Neubauer je v bokse poklical Langa, \xc4\x8digar dirkalnik ni deloval najbolje, da bi prilo\xc5\xbenost dobil mladi B\xc3\xa4umer._NEWLINE_V sedmem krogu je 44-sekundi postanek za gorivo in nove zadnje pnevmatike opravil von Brauchitsch, tako da je vodstvo prevzel Seaman, toda le do svojega postanka v naslednjem krogu, po katerem je ponovno padel za nem\xc5\xa1kega dirka\xc4\x8da. Med postankom se je von Brauchitsch pri \xc5\xa1efu mo\xc5\xa1tva Neubauerju prito\xc5\xbeil, da ga Seaman \xc5\xbeeli ujeti in prehiteti, zato je dal Seamanu signal naj zadr\xc5\xbei svoje mesto. V desetem krogu je odstopil Caracciola, ki ga je mo\xc4\x8dno bolel trebuh, namesto njega je dirkalnik prevzel Lang. Von Brauchitsch je dirkal na polno in napravil nekaj razlike do Seamana, ki se je odlo\xc4\x8dil za tveganje z zgodnjim postankom brez menjave pnevmatik._NEWLINE_Po enajstih krogih, na polovici dirke, je bil vrstni red von Brauchitsch, Seaman, Lang, Hasse, Stuck in M\xc3\xbcller. Auto Unionu ni najbolje kazalo, zato so v bokse poklicali M\xc3\xbcllerja, katerega dirkalnik je prevzel Nuvolari. V \xc5\xa1tirinajstem krogu je Arthur Hyde zapeljal v jarek in se resno po\xc5\xa1kodoval. V \xc5\xa1estnajstem krogu pa je von Brauchitsch opravil svoj drugi postanek, trinajst sekund kasneje pa je na postanek zapeljal \xc5\xa1e Seaman. Mehanik, ki je v von Brauchitschov dirkalnik dolival gorivo, je nato\xc4\x8dil preve\xc4\x8d goriva, ki se je razlil po dirkalniku in dirka\xc4\x8du ter se vnel. Von Brauchitsch je sko\xc4\x8dil iz dirkalnika, Seaman pa je prevzel vodstvo. Po tem ko so mehaniki pogasili gore\xc4\x8d dirkalnik in celo Von Brauchitschevo obleko, je le-ta na prigovarjanje vodstva mo\xc5\xa1tva ponovno sedel v dirkalnik in nadaljeval z dirko, toda le do ovinka Flugplats, kjer je pri hitrosti 200 km/h zletel s steze in odstopil. Von Brauchitsch je za nesre\xc4\x8do okrivil razrahljanje volanskega sistema, mo\xc5\xa1tvo pa je bolj verjelo, da je dirka\xc4\x8d sam storil napako._NEWLINE_Preostanek dirke je minil brez incidentov z izjemo eksplozije naprave za ga\xc5\xa1enje s peno, ki je prekrila bli\xc5\xbenje gledalce in bokse. Seaman je mo\xc4\x8dno vodil pred Langom in uspel zmagati, Lang je v dirkalniku Caracciole ostal drugi, Stuck je osvojil tretje mesto, Nuvolari pa v M\xc3\xbcllerjevem dirkalniku \xc4\x8detrto. Uvr\xc5\xa1\xc4\x8deni so bili \xc5\xa1e Ren\xc3\xa9 Dreyfus z Delahayem 145, Paul Pietsch z Maseratijem 6CM, Renato Balestrero in Pietro Ghersi z Alfo Romeo Tipo 308 ter deveto uvr\xc5\xa1\xc4\x8deni Franco Cortese z Maseratijem.\n_START_SECTION_\nPo dirki\n_START_PARAGRAPH_\nSeaman je s tem postal prvi britanski dirka\xc4\x8d, ki je zmagal dirki za Veliko nagrado po Henryju Segravu, ki je zmagal na dirki za Veliko nagrado San Sebasti\xc3\xa1na v sezoni 1924. Po dirki je Seaman izjavil:\xc2\xa0\xc2\xbb\xc5\xbdelim si le, da bi to dosegel z britanskim dirkalnikom.\xc2\xab\xc2\xa0Po dirki se je nadaljeval tudi incident med Obergruppenf\xc3\xbchrerjem Kraussom in Neubauerjem. Prvi je drugega obto\xc5\xbeil, da je poslal von Brauchitscha nazaj na stezo z za\xc5\xbeganimi zavornimi dirki. Neubauer mu je odgovoril, da je Korpsf\xc3\xbchrer (direktor dirke) H\xc3\xbchnlein sam \xc5\xbeelel, da bi von Brauchitsch nadaljeval z dirko, vseeno pa je bil Neubauer zelo na trnih, dokler niso pregledali zavornih diskov na raztre\xc5\xa1\xc4\x8denem von Brauchitschevem dirkalniku, ki niso bili vzrok nesre\xc4\x8de.'